google/wiki40b huggingface dataset:
Kamelhalsfluer

Utseende

De har et lett gjenkjennelig utseende, det første segmentet av brystet (prothorax) er langt og kan minne om en hals (kamelhals). Hodet er lite med store fasettøyne. Antennene er trådformet og tynne. Vingene er klare med mørkt godt utviklet ribbenett eller årenett, og et tydelig vingemerke (pterostigma).  Beina er ordinære, vel egnet til å gå med. Føttene har fem ledd.

Levevis

De finnes særlig i tilknytning til skog.  De fleste artene finnes i faktisk i de kjøligere strøk, de mangler helt i de varmeste strøk på jorden. Bare 4 arter finnes i Norge. 
Kamelhalsfluer finnes særlig på blad av busker og trær, der de kryper rundt.  De er dårlige flygere.  De er rovdyr på andre mindre dyr.
Larvene lever i trær og busker, under barken, noen på jordoverflaten i strøskiktet rundt stammen og røttene til trær og busker.  De lever av insektegg og andre mindre med et bløtt hudskjelett.  Utviklingen tar minst ett år, kanskje to eller tre år.  For artene i familien Inocelliidae tar det over tre år. 
Kamelhalsfluer gjennomgår en fullstendig forvandling, med et puppestadium.  Puppestadiet,  er tildig om våren og de må ha en kuldeperiode ned mot, eller under, null grader, for å starte «prosessen» med å forpuppe seg. De voksne individene finnes på forsommeren.

Fossile arter

Det finnes flere fossile funn av kamelhalsfluer. De er datert til jura og kritt.
Norsk Skyttertidende

Norsk Skyttertidende (NST) er et norsk tidsskrift som kommer med åtte utgaver i året og er Det frivillige skyttervesens offisielle organ. I år 2007 er bladet i sin 122. årgang. Bladet trykker fagstoff om rifleskyting, resultater fra stevner, stevneannonser og ellers alt som har med DFS-skyting å gjøre. Opplaget er på 10 000 eksemplarer, og redaktør er Tom-Vegard Feltstykket.
Rainbow Theatre

Rainbow Theatre var et konsertlokale i Finsbury Park i Nord-London, tidligere et kinolokale i Astoria-kjeden.
Det var her at Jimi Hendrix første gang satte fyr på en gitar på scenen, 31. mars 1967 (den gang under navnet The Finsbury Astoria).
Plassen åpnet i september 1971 med en konsert av The Who. Van Morrison spilte to kvelder i 1973. Den andre kvelden ble sendt på BBC 2 og Radio 2. Konserten ble kåret av Q Magazine som en av de beste konserter gjennom tidene. Flere av sangene kom på Morrisons konsertalbum It's Too Late to Stop Now. Bob Marley & The Wailers spilte der i juni 1977 på Exodus-turneen. Iron Maiden spilte inn sin video Live at the Rainbow på stedet 21. desember 1980. Andre band som har spilt der er The Ramones, Elton John, Yes, Led Zeppelin, Kinks, og Queen
Lokalet stengte for siste gang i januar 1982. Bygget ble kjøpt i 1995 av Universal Church of the Kingdom of God, og blir brukt til religiøse seremonier.
Spray-demningen

Spray-demningen er en demning med et vannkraftverk  i Canmore, provinsen Alberta, Canada. Det har en installert vannkraftkapasitet på 103 MW, ferdigstilt i 1951. Operatør er selskapet TransAlta Co.
Skjelaup

Skjelaup er en lite kasse til oppbevaring av spiseskjeer. Skjelauper ble gjerne brukt på bygdene på 1700- og 1800-tallet mens folk enda spiste av skjeer av tre eller horn. Skjelauper er gjerne laget i stolpekonstruksjon. De kan være rikt dekorert med skjæring og maling. I en side kan de ha et hull eller en hempe, slik at skjelaupen kan henges opp på veggen mellom måltidene.
Salve (navn)

Etymologi

Salve er dannet som en norsk og gammelsvensk form av det norrøne navnet Salvi, en variant av Sǫlvi. Dette navnet kan være sammensatt av leddene salr, «sal» eller sól, «sol» og vé, «hjem, tempel, helligdom» eller «hengiven, dedikert» eller vīgja, «innvie». Navnet Sǫlvi kan også være en variant av *Sǫlvér, som har samme førsteledd, men med andre ledd dannet av vér, «kriger» eller «prest». *Sǫlvér kan også være dannet direkte av sǫlr, «gul, blek».
Navnet kan også være dannet av den latinske hilsningsfrasen salve, «hei, velkommen, farvel».

Varianter av navnet

Salvig, Solve, Såve og Såvi er norske varianter av navnet. Salmine og Salvine er kvinneformer av Salve. Salse var en gammelsvensk variant av Salve.
Andre navn som har samme norrøne opprinnelse som Salve er: Sylve, Sølve, svenske Sölve, det islandske mannsnavnet Sölvi og det færøyske mannsnavnet Sølvi.
Sigurd Lybeck

Liv og arbeid

Lybeck bodde på Lybekk, et lite sted der fylkesvei 251 krysser Etna på Lundebrua. Han gifta seg med Guri Kolstad i 1917, og ble enkemann i 1937. Sammen fikk de tre barn. Han giftet seg på ny i 1939 med Asny Lunde. Sammen fikk de to barn. På vestsiden av brua er det reist skulpturer av flere av figurene fra hans forfatterskap. I forbindelse med forfatternes hundreårsjubileum ble det i 1995 avduket et minnesmerke over forfatteren ved kommunehuset i Bruflat.
Det var enkle kår hjemme i Etnedal. Da Lybeck vokste opp, drømte han om å skrive. Han likte å skrive og fortelle, og en samtidig skoleelev ved Lundstein skole i Etnedal fortalte om han at mens de andre elevene slet med å få til en side eller to til skolestilen, så kunne Lybeck komme på skolen med en stil på ti til femten sider. Første stykket ble sendt til Avisa Valdres da han var tretten år gammel, en historie om Vis-Knut. Da han senere snakket om å skrive bok kom det fra den eldre broren «Du ser meg ut som ei heil bok du, tosken». Men forfatter ble han, og mange ble bøkene.
Som sin far ble Lybeck skogsarbeider, men det var forfatterskapet han brant for. Fortellergleden og fantasien lå i han som hans far, og ofte var han hos doktor Wishmann på Tonsåsen sanatorium for å låne bøker. Om natten lå han og leste bøkene til Wishmann, og da han selv fikk psykiske problemer var det samme doktoren som måtte hjelpe han.
På vinteren satt Lybeck og skrev hjemme på bruket Lybekk. På dagtid var han i skogen, på kveldstid pleiet han forfatterskapet. Småstykkene han skrev ble sendt til Valdresen, men så i 1928 tar det hele en ny vending. På Dokka, selve Stasjonsbyen, finner han Arbeidermagasinet. Han hadde en tid hatt liggende et manuskript han ikke helt viste hva han skulle gjøre med, så han sendte det til magasinet. Det var en humoreske med tittelen De to gifte-galne kallene i Oladalen, og manuset ble trykket. Magasinet fortsatte å trykke hans historier, og etter hvert ble det både følgetonger, romaner og tegneserier av historiene om disse gifte-galne kallene i Oladalen. Magasinet henvendte seg til den samme målgruppen han skrev om og for, og suksessen var sikret.

Bustenskjold

Serien om «adelsmannen Bustenskjold» startet som føljetonger og noveller i magasinet på begynnelsen av 1930-tallet. Hele menasjeriet i Oladalen gjorde sin entre som tegnet stripe i 1935. Med en kort pause i 1937 kunne en så følge livet i Oladalen fram til 1962. Tegneren var Anders Bjørgaard fra fjellbyga Ålen i Sør-Trøndelag. Over årene ble det skapt et serieunivers som spenner over mer enn 1000 episoder, med figurer som Bustenskjold, Madammen, Plassbakk-kallen, Bernt Skomaker, Sørine, Gurine, Myreng-gubben og Geline. Serien ble også filmatisert i filmen Bustenskjold med Leif Juster i hovedrollen. Serien er kjent for en barsk og grotesk bygdehumor, og ble svært populær. I noen ganske få striper blir også krigen karikert. Stedet for handlingen er Oladalen, en lett omskriving av Etnedal, og tidsepoken er 30-årene. Steder som dukker opp er Stasjonsbyen, umiskjennelig Dokka, og Åsbygda. Hvorvidt dette er Fjellsbygda eller Leirskogen diskuteres fortsatt ivrig.
Østerrikes nasjonalbank

Historie

Sentralbanken ble etablert 1. juli 1816, med enerett til utstedelse av sedler. I 1878 ble den omdannet til Oesterreichisch-ungarische Bank som følge av kompromisset med Ungarn. Denne banken ble igjen avløst av den østerrikske nasjonalbank i 1923. Bankens nåværende form er definert i en føderal lov om nasjonalbanken fra 1984.

Sentralbankens ledelse

Styret i OeNB består av en president, en visepresident og 4 direktører for hvert sitt departement. Sentralbankens president er per januar 2017 Claus J. Raidl, han overtok etter Herbert Schimetschek 1. september 2008, og hans periode utløper i 2018. 
Sentralbanksjef (Governor) er Ewald Nowotny. Han har vært sentralbanksjef siden 1. september 2008, da han overtok etter Klaus Liebscher. Nowotny ble gjenvalgt som sentralbanksjef i 2013, slik at hans termin utløper 31. august 2019. Visesentralbanksjef er Andreas Ittner.
NM i motbakkeløp 2016

NM i motbakkeløp 2016 ble arrangert 18. juni 2016, som en del av Molden Opp 2016 i Luster i Sogn og Fjordane
Løypa var ca 7 km, med 1.116 høydemeter.
Xifeng (Guiyang)

Xifeng (kinesisk: 息烽县, pinyin: Xīfēng Xiàn) er et fylke i byprefekturet Guiyang i provinsen Guizhou i Folkerepublikken Kina.

Kulturminner

Den tidligere konsentrasjonsleiren Xifeng (Xifeng jizhongying jiuzhi, 息烽集中营旧址) ble i 1988 oppført på Folkerepublikken Kinas liste over kulturminner.

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
Mount Sabatier

Mount Sabatier er et fjell 1145 moh, som ligger like nord for Mount Senderens og 1,5 KM nordøst for Paradise Beach sør på Sør-Georgia. Fjellet finnes på kart fra 1930-årene. Det ble kartlagt av South Georgia Survey i perioden 1951-57, og ble navngitt av United Kingdom Antarctic Place-Names Committee (UK-APC) etter professor Paul Sabatier (1854-1941), en fransk kjemikar, som i lag med Jean-Baptiste Senderens som medvirket med forskning til at en i 1907 kunne herde hvalolje.
Tapacarí

Tapacarí er en by i departementet Cochabamba i Bolivia.
Tapacarí hadde et ved den offisielle folketellingen i 2001 et innbyggertall på 411.
Inkognito

Inkognito er et adjektiv og et substantiv fra latin. Direkte oversatt betyr ordet ukjent, men brukes mest om det å opptre under ukjent navn, uten å gi seg til kjenne eller operere med et fingert (påtatt, oppdiktet, "under cover") navn i den hensikt å skjule det virkelige navnet.
Martenitsa

Martenitsa (bulgarsk: Мартеница) er en tradisjonell bulgarsk dekorasjon i rødt og hvit, typisk i form av et armbånd eller lignende.
En martenitsa gis til familie eller venner den 1. mars. Martenitsaen er en viktig del av feiringen av «Baba Marta» (bulgarsk: Баба Марта), bokstavelig oversatt bestemor mars, som er selve personifiseringen av våren. Den bæres inntil man ser vårens første stork eller svale eller et spirende tre, hvoretter den henges på en gren.
Tradisjonene rundt 1. mars og feiringen av våren, herunder martenitsa, er anerkjent som en immateriell kulturarv innskrevet på UNESCOs liste.
Ska

Jamaicansk ska

Blant de originale jamaicanske ska-artistene var Desmond Dekker & The Aces, Prince Buster, The Skatalites, Toots & the Maytalsog Peter Tosh, samt Bob Marley etter at han kom tilbake til Jamaica etter et USA-opphold i 1967. I løpet av 1960-tallet ga ska opphav til rocksteady, en langsommere musikkform, som på sin side ble videreutviklet til den enda langsommere reggae.
Musikken var særlig populær i den jamaicanske subkulturen Rude boys, som oppstod blant arbeidsløse ungdommer. De imiterte overklassen ved å kle seg i hvite skjorter, svarte dresser, slips og hatter. Sammen med ska og rocksteady spredte Rude boy-kulturen seg til Storbritannia, hvor den ble blandet med skinhead-bevegelsen.
Mange ska-låter er viet «Rudy» – prototypen av en rude boy. Eksempler er «A Message to You, Rudy» av The Specials og «Rudie Can't fail» av The Clash.

Two tone-ska

Ska opplevde en oppblomstring på 1970- og 80-tallet, da det skjedde en gjensidig befruktning med punk og new wave i Storbritannia. Resultatet ble en enda raskere og røffere ska, en mer samfunnsengasjert punk, og for det tredje en ny stil, skapunken. 80-talls-skaen, også kalt 2Tone-ska, er eksemplifisert ved Bad Manners, The Selecter og The Specials. Madness regnes også ofte til denne kategorien, selv om deres nutty sound også hentet inspirasjon fra mange andre steder.
Navnet 2Tone-ska er avledet av skaens farger, svart og hvit. Dette henspiller både til Rude boys svart-hvite kleskode og til solidariteten mellom svarte og hvite. Det siste ga blant annet utslag i at mange ska-band var multietniske, men også i tekstene (jf. Madness' anti-apartheid-låt «Ghost Train»). I Storbritannia var ska fremfor alt populær blant tradisjonelle eller antirasistiske skinheads.
The Clash og No Doubt hører til punk-artistene som har vært sterkt påvirket av ska. I Norge har The Aller Værste! og The Monroes vært de mest fremtredende representantene for ska-(inspirert) musikk på denne tiden.
Gustav Franz Wagner

Nazist

Gustav Franz Wagner ble i 1931 medlem av – det i Østrrike fortsatt forbudte – Nationalsozialistische Deutsche Arbeiterpartei i Wien. På grunn av illegale graffiti (hakekors) og plakatklebinger ble han arrestert. Han dro i 1934 til Det tyske rike for å unngå flere arrestasjoner.

Annen verdenskrig

I begynnelsen av andre verdenskrig deltok Wagner i Nazitysklands eutanasiprogram, Aktion T4; han var plassert i Hartheim i ved Linz.
I dødsleiren Sobibór var Wagner kommendanten Franz Stangls nærmeste mann, og da Stangl i september 1942 ble kommandant i Treblinka, ble Wagner utnevnt til Sobibórs nye kommandants, Franz Reichleitners, stedfortreder. Flere øyenvitner har senere fortalt om Wagners følelseskulde og sadisme. Gustav Franz Wagner slo eller skjøt egenhendig i hjel internerte, også spebarn. Som følge av dette fikk han tilnavnet Welfel (jiddisch: ’vargen’).

Etterkrigstiden

Etter krigsslutt flyktet Wagner sammen med Stangl til Brasil.
Han ble han dødsdømt in absentia under Nürnbergprosessene. Han klarte å flykte sammen med Franz Stangl til Brasil. Der fikk Wagner fast oppholdstillatelse den 12. april 1950 og bodde der under prevdonymet Günther Mendel til han ble arrestert 30. mai 1978. Utleveringsbegjæringer fra Israel, Østerrike, Polen og Tyskland ble alle avslått av det brasilianske rettsvesen. 
Ifølge sin advokat begikk Gustav Wagner selvmord i oktober 1980. Han ble funnet med en kniv i brystkassen.
Boog & Elliot – Gutta på Skauen

Handling

Den hyggelig bjørnen Boog som ikke eier overlevelsesevner, og som får sin rolige tilværelse i en småby i USA snudd opp ned da han møter hjorten Elliot. Elliot ankommer byen fastbundet til en terrengbil som eies av en jeger. Boog befrir ham, og som takk skal Elliot «befri» Boog fra hans tilværelse med skogvokteren Beth.
Norsk Motorveteran

Norsk Motorveteran er et norsk magasin som dekker stoffområdene bil og båt. Utgiver er Egmont Hjemmet Mortensen. Norsk Motorveteran kommer med 11 utgaver i året.
Catalonias sosialistparti

Catalonias sosialistparti (katalansk: Partit dels Socialistes de Catalunya, forkorta PSC) er et katalansk sosialdemokratisk parti. Det ble stifta 16. juli 1978. Partiets generalsekretær, José Montilla, er i dag også president i Catalonia.
Thiruvananthapuram storerkebispedømme

Historie

Sammen med Tiruvalla eparki ble Trivandrum erkeeparki, som det opprinnelig het, opprettet i 1932 som de to første syro-malankariske eparkiene. 1996 ble Marthandam eparki skilt ut. Opphøyelsen til storerkebispedømme skjedde i 2005.
Skiskyting under de paralympiske vinterlekene 2010

Skiskyting under de paralympiske vinterlekene 2010 tok plass ved Whistler i Britisk Columbia i Canada mellom 13. og 17. mars 2010.
Kråkberget

Kråkberget er ei bygd og en matrikkelgård i Bø kommune i Nordland. Stedet ligger på Langøya, der den innerste delen av Møklandsfjorden møter Ryggefjorden. Kråkberget tilhørte opprinnelig Øksnes Vestbygd og var en av sju matrikkelgårder som ble overført fra Øksnes til Bø kommune i 1964.
Gården har navn etter åsen som i dag heter Kråkbergfjellet, med høyeste punkt 134 meter over havet. Ifølge forfatter Johan Borgos i bokverket Gård og slekt i Øksnes ble Kråkberget sannsynligvis bosatt rundt 1600 etter å ha ligget øde, men gården kan også ha hatt bosetning tidligere. Fra 1624 til 1774 lå gården øde igjen, men tidvis i denne perioden ble gresset likevel høstet og beitet, og området kan ha vært brukt av samer. Etter en ny periode med bosetning lå gården til dels øde igjen noen år fra rundt 1800. Siden 1813 har Kråkberget vært kontinuerlig bebodd. I motsetning til nabogårdene hadde Kråkberget relativt gode havneforhold, og minst to jektestyrmenn bodde der etter 1865.
Noen tiår på 1900-tallet var Kråkberget et kommunikasjonssentrum, ettersom det i 1949 ble opprettet bilfergeforbindelse mellom Sandset og Kråkberget. Fergekaiene sto ferdig i 1953, og samme år overtok Vesterålens Bilruter fergedrifta. Dette året overtok Vesterålens Bilruter også lokalbåtruta i Øksnes Vestbygd, som Vesteraalens Dampskibsselskab tidligere hadde drevet, og lokalruta ble drevet videre med egen bilferge. Fergeforbindelsen mellom Sandset og Kråkberget var i drift til veiforbindelsen med Ryggedalstunnelen ble åpnet i 1980.
Kraakberget poståpneri ble etablert 1. april 1910. Navnet ble endret til Kråkberget i 1917. Poststedet fikk postnummer 8477 fra 18. mars 1968, og fra 1. november 1973 ble det kalt postkontor. Kråkberget postkontor ble nedlagt 1. mai 1996.
Kråkberget hadde gårdsnummer 5 i Øksnes kommune. Etter endringa av kommunegrensene ble det gnr. 70 i Bø.
Gozokanalen

Gozokanalen er en kort kanal eller del av Middelhavet som skiller den maltesiske øya Gozo fra nordspissen av øya Malta. Den er omkring 7 km lang og mellom 4,5 og 6,7 km bred. Den korte kanalen er smalest i nordøst. Midt i kanalen er det to øyer, Comino og Cominotto, men kun førstnevnte er bebodd. Kanalen fungerer som en sjøvei for en ferje som drives året rundt mellom de to øyene og Mġarr havn og Ċirkewwa.
NM i svømming langbane 2019

NM i svømming langbane 2019 ble arrangert i Drammensbadet i Drammen 4.-7. juli 2019. Arrangør var Drammen Svømmeklubb.
Shobresvensk

Shobresvensk eller rinkebysvensk er navnet på en varietet av svensk som benyttes i uformelle samtaler, spesielt i grupper, av visse ungdommer som har innvandrerforeldre eller selv er født og oppvokst i innvandrertette storbyforsteder som Rinkeby utenfor Stockholm. Benevnelsen bygger på hilsningsfrasen «sho bre». Andre betegnelser på dette språket er förortssvenska, miljonsvenska, albysvenska, rosengårdssvenska, invandrarsvenska og blattesvenska. Svenska Språkrådet har anbefalt benevnelsen «shobresvensk», fordi den ikke er knyttet til noen bestemt del av Sverige. En nøytral term som benyttes av språkvitere er «multietnisk ungdomsspråk».

Karakteristika

Talemåten karakteriseres iblant som «hakkete» eller stakkatoaktig, noe som kan skyldes tilbakeholdenhet med å benytte diftonger som er vanlige i mälardalsk eller sydsvensk språk, en tendens til å forlenge korte vokaler og forkorte lange, på vansker med den svenske setningsmelodien og sannsynligvis også på tydeligere ordgrensepausering enn i ledig svensk talespråk.
Det eksisterer til og med visse grammatiske forskjeller, som for eksempel at strak ordstilling normalt benyttes etter innledende bisetninger, istedenfor omvendt ordstilling, som benyttes i standardsvensk (og i norsk), men sjelden i mange andre språk.
Typisk er dessuten færre og mer distinkte allofoner for /r/- og sje-lyd, [r ~ ʀ, x ~ χ] («arabiske lyder»), noe som gjør forskjellen særlig fra dagligdags stockholmsuttale tydelig.
Den svenske språkforskeren Ulla-Britt Kotsinas har beskrevet disse variantene som først og fremst brukes av ungdommer som bor i innvandrerforsteder, og mest utpreget hos tenåringsgutter. I denne sammenhengen kan shobresvensken ses som et uttrykk av ungdomskultur spesifikk for disse bostedsområdene. Shobresvensk er imidlertid ikke begrensa til innvandrerbarn, og er ofte merkverdig likt det som tales i relativt avsidesliggende forsteder. I en undersøkelse gjennomført av Kotsinas fikk personer med svensk som andrespråk høre på innspillinger av ungdommer som talte shobresvensk og ble bedt om å gjette hvilket morsmål ungdommene hadde. Undersøkelse viste at de utspurte generelt sett hadde store problemer å avgjøre ungdommenes morsmål, og den ene taleren som hadde svensk som morsmål gjetta bare 1,8 % riktig på.
Kvinnerettigheter

Kvinnerettigheter er friheter og hva kvinner og jenter i alle aldre har krav på i mange samfunn. I en del steder er disse rettighetene støttet av lov eller sedvane, men andre steder blir de oversett eller undertrykket. Kvinners rettigheter skiller seg fra den generelle oppfatningen av menneskerettigheter ved å peke på nedarvete historiske og tradisjonelle fordommer mot at kvinner og jenter utøver sine rettigheter til fordel for menn og gutter.
Problemstillinger eller emner som vanligvis knyttes til forestillinger om kvinners rettigheter omfatter, men er ikke begrenset til, retten til: kroppslig integritet og selvbestemmelse over egen kropp, avgi stemme ved politiske valg, til arbeid, inneha offentlige stillinger, rettferdige lønninger eller likelønn, egen eiendom, utdanning, tjenestegjøre i militæret, inngå juridiske avtaler, ha rettigheter i ekteskapet, overfor ektefelle, foreldre og i religion.
Chitose

Klima

Varmeste og kaldeste temperaturer som er målt, er henholdsvis 33,6°C og –30,7°C.
Amor på glattisen

Innspillingsfakta

Filmen ble spilt inn fra slutten av juli til slutten av september 1944.

Fakta om filmen

Ifølge en artikkel i The Hollywood Reporter før produksjonen tok til skulle Lola Lane opprinnelig spille den kvinnelige skurken i denne filmen.
Selv om produksjonstabeller i The Hollywood Reporter oppgav Joseph Neff som klipper, ble Ernest Nims oppgitt som klipper i rulleteksten.
Til tross for at rulleteksten og Screen Achievements Bulletin krediterte Lynn Starling og Elliot Paul for manuset, krediterte en Call Bureau Cast Service-liste (datert 2. oktober 1944) Paul Gangelin for manuset og tilskrev Billy Wilder idéen til historien. I en annonse i Daily Variety 16. oktober 1944, forut for utgivelsen, ble også Wilder kreditert for idéen til historien. Omfanget av Wilders og Gangelins bidrag til den endelige filmen er uavklart.  
Ifølge The New York Times ble skøytesekvensene filmet i Westwood Ice Rink i Los Angeles, og prøvene ble holdt i Polar Palace i Hollywood. Beslutningen om å filme i offentlige skøytehaller framfor i studio ble gjort på grunn av problemer knyttet til den flerfargede isen som ble brukt under innspillingen.
My Boobs are OK

«My Boobs Are OK» er en sang av den norske artisten Lene Alexandra. Sangen var den første singelen fra Lene Alexandras debutalbum Welcome To Sillycone Valley som ble utgitt i 2008.
Martina Favaretto (friidrettsutøver)

Idrettskarriere

Favaretto fikk bronse på 60 meter under det italienske U18-mesterskapet innendørs i 2011, og hun kom på sjuendeplass på 100 meter i det italienske U18-mesterskapet utendørs. Hun fikk bronse på 60 meter også under det italienske U18-mesterskapet innendørs i 2012, og kom på sjuendeplass i det italienske U18-mesterskapet utendørs. 
Under det italienske juniormesterskapet innendørs i 2013 kom hun på åttendeplass på 60 meter. Hun deltok i det italienske juniormesterskapet utendørs i juni, og kom der på femteplass på 100 meter. I 2014 ble hun italiensk juniormester på 60 meter innendørs i Ancona, der hun løp på 7,66 i finalen. Hun deltok også i det italienske mesterskapet innendørs for seniorer, og kom der på åttendeplass på 60 meter. I mars deltok hun i en innendørs juniorlandskamp mellom Italia, Tyskland og Frankrike, og kom der på femteplass på 60 meter. Hun kom på femteplass på 100 meter under det italienske juniormesterskapet utendørs.
I 2015 kom hun på femteplass på 60 meter under det italienske U23-mesterskapet innendørs. I det italienske U23-mesterskapet utendørs satte hun ny personlig rekord på 100 og 200 meter, med hhv. 11,79 sekunder og 24,19 sekunder, og kom med det på fjerdeplass på 100 meter og sjuendeplass på 200 meter. Hun ble tatt ut til å delta i U23-EM i friidrett 2015 i Tallinn, og fikk der sølv på 4 x 100 meter stafett. Individuelt deltok hun også på 100 meter, men ble slått ut i forsøksheatet. Hun deltok på 100 og 200 meter i det italienske mesterskapet utendørs, men ble også der slått ut i forsøksheatet på begge distansene. Hun konkurrerte mindre i 2016, men vant 100 meter i tre mindre stevner; Meeting Melinda, Memorial Guido Maccan og Triveneto Meeting.
Hun fikk sølv på 60 meter under det italienske U23-mesterskapet innendørs i 2017, og kom på åttendeplass på denne distansen under det italienske seniormesterskapet innendørs. I det italienske U23-mesterskapet utendørs ble hun slått ut i forsøksheatet på 100 meter. I det italienske mesterskapet innendørs i 2018 ble hun slått ut i forsøksheatet på 60 meter.